kardosdrur/scandi-wiki huggingface dataset:
Fredensborg (flertydig)

Fredensborg har forskellige betydninger:

 Fredensborg – dansk by
 Fredensborg Slot – dansk slot
 Fredensborg-Humlebæk Kommune – dansk kommune
 Fredensborg (skib) – dansk-norsk slaveskib opkaldt efter slottet
 Fort Fredensborg – handelsfort på Guldkysten i det nuværende Ghana
Åshild Ringsdatter

Åshild (Alvhild) Ringsdatter (Oldnordisk: Áshildi Hringsdóttir) (ca. 870 – ca. 913) var en af Harald Hårfagers koner.

Ifølge Snorris saga om Harald Hårfager var hun datter af kong Ring Dagsson (Hring Dagsson) fra Ringerike. 

Sammen med Harald Hårfagre fik hun børnene
 Ring Haraldsson (Hringur Haraldsson)
 Dag Haraldsson
 Gudrød Skirja (Haraldsson) (Guðröður skirja)
 Ingegjerd Haraldsdatter (Ingigerður Haraldsdóttir)

Tjek fødsels- og dødsår
Personer fra vikingetiden
Personer i 1000-tallet
Personer i Norges historie
Fort Fredensborg

Fredensborg var et dansk handelsfort på Guldkysten ved Guineabugten i Vestafrika. I dag er fortet en ruin beliggende i landsbyen Old Ningo. Man arbejder på at bevare ruinerne som et kulturminde i forbindelse med slavehandel. Der findes en tegning af fortet, som det så ud i 1760, tegnet af den danske slavehandler Rømer. Slaveskibet Fredensborg er opkaldt efter handelsfortet.

Fortet var et af i alt seks handelsforter, som Danmark-Norge havde i området i midten af 1700-tallet. Forterne blev solgt til Storbritannien i 1850.

Allerede i 1658 oprettede Danmark-Norge sit første handelsfort på Guineakysten, eller kysten som man sagde den gang. Handelsforterne havde til opgave at drive handel med afrikanerne, og var opført på jord lejet af de lokale herskere. Vigtige handelsvarer var slaver, elfenben og guld. Alle vigtige europæiske søfartsnationer havde på det tidspunkt handelsforter i området. De engelske, franske, hollandske og portugisiske handelsforter lå på rad og række ved siden af de danske. Der var stærk konkurrence mellem europæerne om at opnå de afrikanske samarbejdspartneres gunst. De fleste skibe, der anløb handelsforterne sejlede i den såkaldte trekantsfart.

Fort Christiansborg i Accra var Danmarks-Norges hovedfort på Guldkysten, mens Fredensborg lå længere mod øst. Fortet blev nævnt som et af de fineste danske mindre forter på Guldkysten.

Kilder/litteratur 
 G. Nørregaard: Vore gamle tropekolonier. Bind 8. Guldkysten. 1968.
 L. Svalesen: Fredensborgprosjektet, fra lokalhistorie til verdenshistorie. Aust-Agder-Arv 1999.

Guldkysten
Fæstningsanlæg i Danmarks koloniområder
Slaveri
Guðrun Gaard

Guðrun Gaard (døbt Rasmussen) (født 3. august 1947 på Færøerne) er en færøsk forfatter. Hun er uddannet mag.art. og ph.d. i Nordisk Litteratur.

Gaard skrev sin ph.d.-afhandling, Far fram á torg, om digteren Regin Dahls forfatterskab i 2005. Gaard fik i 2006 den færøske faglitteraturpris Bókmentavirðisløn M.A. Jacobsens for ovennævnte værk. Derudover hun har bidraget med artikler og foredrag i radio, aviser og videnskabelige tidsskrifter.

Gaard fik den færøske børnebogspris (Barnamentanarheiðursløn Tórshavnar býráðs, som dengang kaldtes Barnabókaheiðursløn Tórshavnar býráðs) i 1984.

Bibliografi 
Som børnebogsforfatter har hun udgivet 7 bøger:
 Snøkil og Snáka 1982
 Snøkil og Snáka í haganum 1983
 Snøkil og Snáka á vetri 1988
 Brobber 1989
 Um svidnu pussifelluna og øvuta kúvingin 2003
 Um træskoytur og føðingardagsgávuna sum hvarv 2004
 Um gentur og tunnuflakar og ein ommuprikkutan kjóla 2005

Faglitterære forfattere fra Færøerne
Børnebogsforfattere fra Færøerne
Kvindelige forfattere i det 20. århundrede
Kvindelige forfattere i det 21. århundrede
Philadelphia Eagles

Philadelphia Eagles er et footballhold, som spiller i NFL. Holdet blev grundlagt i 1933, og har base i Philadelphia, Pennsylvania.
Holdet spiller netop nu på Lincoln Financial Field.
Eagles vandt NFC East 2001-2005 og er af mange anset som det bedste hold i NFC i tidsperioden 2000-2006. 

Før 2010 sæsonen var Kevin Kolb udset til at være holdets starter, men efter en hjernerystelse i spilleuge 1, fik Michael Vick chancen – og greb den! Han spillede en forrygende sæson, og blev senere valgt til Pro Bowl. 

Eagles var i 2005 i Super Bowl, men tabte dog til New England Patriots. I 2018 vandt Philadelphia Eagles Super Bowl LII med en sejr over netop  New England Patriots.

Eksterne henvisninger 

 

Hold i NFL
Eagles
Etableret i 1933
Isoelektrisk punkt

Det isoelektriske punkt (pI) er den pH, ved hvilken et molekyle har en nettoladning lig nul. Dette betyder ikke, at molekylet er uden ladninger, blot at summen af alle ladninger er nul.

For at kunne have et skarpt isoelektrisk punkt må molekylet være amfoterisk, dvs. indeholde både sure og basiske funktionelle grupper.

For en aminosyre med kun en aminogruppe og en carboxylgruppe kan pI beregnes ud fra molekylets pKa:

 

For aminosyrer med mere end to ioniserbare grupper, som f.eks. lysin, kan den samme formel bruges, men de to pKa-værdier der bruges er de to grupper som afgiver og optager en ladning fra aminosyrens neutrale form. Lysin har en pKa-værdi for carboxylsyre og to pKa-værdier for aminer (den ene af disse sidder på sidekæden), så det fuldt protonerede lysinmolekyle har nettoladningen +2. For at få nettoladningen nul skal lysinen afgive to protoner, og pI findes ved at benytte pKa-værdierne for de to aminogrupper:

 

Proteiner kan adskilles ud fra deres isoelektriske punkt ved en proces der kaldes isolelektrisk fokusering.

Ved en pH under pI har proteiner en positiv nettoladning. Over pI har de en negativ nettoladning. Dette har betydning for elektroforesegeler, en metode der benyttes til at adskille proteiner fra hinanden. Gelens pH bestemmes af typen af buffer den er lavet i. Hvis bufferens pH er højere end proteinets pI, vil proteinet bevæge sig mod gelens positive pol. Omvendt vil proteinet bevæge sig mod gelens negative pol, hvis bufferens pH er mindre end proteinets pI, og når pH=pI vil proteinet ikke bevæge sig. Dette gælder også for individuelle aminosyrer.

Se også 
 Elektroforese
 Syrestyrkekonstant

Kilder 
 Nelson DL, Cox MM (2004). Lehninger Principles of Biochemistry. W. H. Freeman; 4th edition (Hardcover).

Eksterne henvisninger 
 Det isoelektriske punkt online
 SWISS-2DPAGE en database over isoelektriske punkter fra todimensional polyacrylamidgelelektroforese (~ 2.000 proteiner)
 Proteome-pI et proteom isoelektrisk punkt database (forudsagte isoelektriske punkt for alle proteiner)

Organisk kemi
Biokemi
Steve Smith (amerikansk fodboldspiller)

Stevonne L. Smith (født 12. maj 1979 i Lynwood, Californien) er en wide receiver for NFL-holdet Baltimore Ravens.

College karriere 
Smith gik på Santa Monica College, men efter to år skiftede han til University of Utah.

NFL karriere 
Smith blev valgt af Carolina Panthers i NFL Draften i 2001. Han brugte det meste af sin første sæson som kick returner og punt returner, men erobrede i hans anden sæson en fast plads i startopstillingen. I 2014 skiftede han til Baltimore Ravens.

I alt er han blevet valgt til Pro Bowl to gange, i 2002 og 2005.

Eksterne henvisninger 
 Smiths' NFL-statistik (på engelsk)

Amerikansk fodbold-spillere fra Californien
Amerikansk fodbold-spillere fra Carolina Panthers
Amerikansk fodbold-spillere fra Baltimore Ravens
Amerikansk fodbold-wide receivers
Helena Guttormsdatter

Helena Guttormsdatter (1170-1230) var en svensk jarledatter.

Hendes far var godsejeren og jarlen Guttorm Austmannsson (Guttorm Jarl). Han var jarl under svenskekongen Karl Sverkersson.

Hun er mest kendt for, at hun sammen med den danske konge Valdemar Sejr fik sønnen Knud Valdemarsen (1205-1260), som senere blev hertug af Estland og Reval (Tallinn). Knud blev født samme år, som kong Valdemar giftede sig med Dagmar af Bøhmen (Tjekkiet), som dermed blev dronning Dagmar af Danmark.

Hun var gift med den danske høvding Esbern Snare, og med ham fik hun datteren Ingeborg.

Referencer 

Personer fra Sverige
Kalv (fiskeri)

En kalv er en "tragt" af maskesyet garn. Tragten er placeret i et fiskeredskab, typisk en ruse, og skal forhindre fisken i at slippe ud af rusen, når den først er fanget.

Garnet sys som oftest i nylon, der er mere holdbart end den bomuld, som anvendtes tidligere. 

Rusen er en aflang garnpose. Indvendig er denne pose forsynet med kalve, som så leder fisken ind i netposens ende, kaldet "snippen". Det er her, fiskeren henter fangsten, når han røgter rusen. Den aflange netpose er spændt ud af såkaldte bøjler, som den er syet fast på. Disse er ringe af plastic, stål eller bambus. Yderst mod rusens åbning er bøjlerne størst i diameter, siden bliver de gradvis mindre frem mod "snippen". Kalvene er fastgjort til og spændt ud fra bøjlerne. Den yderste kalvs brede ende vender ud mod rusens åbning, og er fastgjort direkte på den største af bøjlerne. Den smalle ende vender frem mod "snippen" og er fastgjort på den næststørste bøjle, men da mundingen har en betydeligt mindre diameter end bøjlen og derfor ikke kan syes direkte på den, fastgøres den med typisk fire tynde liner, som samtidig holder kalven udspændt. Fisken kan svømme ind gennem kalvens brede ende, men kan kun vanskeligt svømme tilbage gennem den smalle – ligesom det er vanskeligt at hælde vand gennem "den forkerte ende" af en tragt.

I en kasteruse vil den største af bøjlerne almindeligvis have en diameter på maksimalt 70 centimeter (rusen i et bundgarn vil have betydeligt større bøjler, den støste måske med en diameter på 130 cm), den mindste måske mindre end det halve.

De fleste ruser er indrettet med adskillige (fx 5, 6 eller 7), stadigt mindre, bøjler frem mod "snippen". Mellem hver bøjle er placeret en kalv, så det er i praksis umuligt for fisken at komme ud, når først den er svømmet helt ind.

Se også 
 Bundgarn
 Narreværk
 Ruse
 Ålegård

Fiskegarn
Tysvær

Tysvær er en kommune i Rogaland fylke i Norge. Kommunen grænser i
nord til Sveio og Vindafjord og i vest til Karmøy og Haugesund. I Boknafjorden er det kort vej østpå til Suldal kommune og sydpå til Finnøy og Bokn.
Det største fjeld i kommunen er Lammenuten som er 631 meter over havet.

Tysvær kommune ligger centralt placeret på Haugalandet. Kommunecenteret Aksdal er kun 13 km syd-øst for Haugesund. Aksdal er et centralt trafikknudepunkt som knytter helårsvejen E 134 over Haukeli til Oslo og E 39, kystvejen mellem Stavanger og Bergen, sammen.

Kommunen er kendt for sine mange fjorde som skær gennem landskabet og for sin naturpragt med mange idyller. Her er 220 km. med kystlinje med afvekslende natur og velholdte kulturlandskaber.

Det dårlige jordbund i de ydre dele af kommunen var en af grundene til at den store udvandring startede fra Tysvær, med Cleng Peerson som rejste til Amerika og fandt nyt land. Det same landskab inspirerede og tryllebandt en af norges største kunstmalere, Lars Hertervig som er født på kommunens eneste beboede ø, Borgøy.

Personer fra Tysvær 
 Cleng Peerson († 1865), udvandrerpioner
 Lars Hertervig, kunstmaler

Referencer 

 
Kommuner i Rogaland
Lindenov

Lindenov eller Lindenow er slægtsnavnet for en dansk adelsslægt.

Slægten kom oprindeligt fra Sønderjylland. Den kendes fra 1381 ved ridder Johannes Thomesen og uddøde på sværdsiden 1738 med oberstløjtnant Godske Lauridsen Lindenov. Mest berygtet blev Sophie Amalie Lindenov til Lindenborg, der overlagt lod sin mand slå ihjel.

Slægten var bl.a. knyttet til herregården Borgeby ved Landskrone. Af danske godser kan nævnes Lindenborg Gods i Nordjylland, og Gavnø og Lindersvold – begge godser på Sydsjælland.

Slægten har dog også haft jyske besiddelser, Drenderupgård tilhørte godsjer Christopher Johansen Lindenov (1520 -1585), som i 1584 solgte godset Drenderupgård til kronen.

Slægtens våben var todelt; første felt rødt med tre lindegrene, andet felt hvidt med to røde bjælker.

Se også 
 Danske adelsslægter

 
Adelsslægter fra Danmark
Hans Lindenov

Hans Lindenov er navnet på flere personer:

 Hans Johansen Lindenov til Fovslet (død omkring 1536) – dansk adelsmand
 Hans Johansen Lindenov til Fovslet (død 1568) – dansk lensmand på Silkeborg og søn af ovennævnte
 Hans Johansen Lindenov til Gavnø og Fovslet (død 1596) – dansk lensmand på Silkeborg og søn af ovennævnte
 Hans Johansen Lindenov til Gavnø og Fovslet (1573 – 1642) – dansk rigsråd og søn af ovennævnte
 Hans Christoffersen Lindenov til Aggerborggård og Ørslevkloster – lensmand på Bergenhus
 Hans Hansen Lindenov (kaper) (død 1620) – søn af ovennævnte
 Hans Hansen Lindenov (rigsråd) til Gavnø (1616-1659) – dansk rigsråd.
Anders Hansen Lindenov

Anders Hansen Lindenov til Fovslet, Sellerup og Rørbæk i Jylland (død 1562), dansk lensmand.

Han var søn af Hans Johansen Lindenov til Fovslet og Berete Eriksdatter Rosenkrantz.

Hans navn forekommer fra 1537, oftest i forbindelse med sine mere fremtrædende brødre, Hans og Christoffer, men han havde dog et par større len. I 1540 forlenedes han med Rugård og broderen Hans med Kjærstrup, og på det sidstnævnte slot blev han broderens afløser som lensmand i 1546, men fratrådte igen det følgende år. Siden levede han til sin død 1562 stille på sine gårde.

Han var gift med Margrethe Thomasdatter Lange (død 1554), enke efter Hartvig Andersen Ulfeldt.

Kilder 
Dansk biografisk leksikon

Danskere i 1500-tallet
Anders Hansen
Lensmænd fra Danmark
Godsejere fra Danmark
Christoffer Johansen Lindenov

Christoffer Johansen Lindenov (død 15. april 1585 på Drenderup), dansk lensmand.

Han var søn af Hans Johansen Lindenov til Fovslet og Berete Eriksdatter Rosenkrantz, og bror til Anders og Hans. 

Han har formentlig efter sine forældre arvet stor rigdom i rede penge; han kunne i alt fald gentagne gange forstrække kongen med store summer efter den tids forhold. Herfor havde han 1539-41 Holme Kloster på Fyn i pant, 1553-69 Kirkeby Len og 1560-64 Hindsgavl. Desuden var han fra 1542 i nogle år embedsmand på Koldinghus. Ved hoffet var han derfor ikke fremmed, og han blev kommanderet til at ledsage kongen på rejser i fyrstendømmerne, og 1561 var han og hans bror Hans blandt de adelsmænd, som skulle følge dronningen og frøken Dorothea til sidstnævntes bryllup i Celle med hertug Wilhelm af Braunschweig-Lüneburg-Celle. 

Han skrev sig til forskellige hovedgårde: Fovslet og Drenderup i Jylland, Østrupgård på Fyn (Sallinge Herred), Valbygård (nu Juellinge) på Sjælland og Ørtofte i Skåne.

Han var gift tre gange: Først med Margrethe Bille (født 28. februar 1525), datter af Claus Bille, anden gang med Ide Rantzau og sidste med Anne Johansdatter Bjørn, enke efter Henrik Bjørnsen.

Danskere i 1500-tallet
Christoffer Johansen
Hans Johansen Lindenov (død 1568)

Hans Johansen Lindenov til Fovslet (død 27. september 1568 i København) var en dansk godsejer og lensmand.

Han var søn af Hans Johansen Lindenov til Fovslet (død omkring 1536) og Berete (eller Birgitte) Eriksdatter Rosenkrantz og dermed bror til Anders og Christoffer. 

Da faderen hed ligesom han, og da dennes dødsår ikke kendes, er det uvist, hvornår den ene forsvinder af kilderne, og den anden begynder. Det var dog formodentlig ham, der i 1534 deltog i den fynske adels hyldingsmøde i Hjallese Kirke og ved Nyborgs erobring faldt i grev Christoffers hænder; men det må da forudsættes, at han allerede på det tidspunkt var blevet gift med Rigborg Tinhuus til Julskov og derved var blevet fynsk godsejer; først 1536 nævnes imidlertid hans mor som enke. 

I hvert fald var han en fuldvoksen mand 1537, og herefter findes hans navn i rækken af de velstående adelsmænd, som gang efter gang, bl.a. under Den Nordiske Syvårskrig, måtte forstrække kronen med penge mod som pant at få større eller mindre len. Han havde således Hindsgavl i pant fra 1546-60, da broderen Christoffer indløste dette slot fra ham; 1562 fik han Alling Kloster og 1566 Hundsbæk, som han begge beholdt uafløst til sin død. Ellers var han 1540-46 høvedsmand på Kjærstrup og på Silkeborg fra 1560 til sin død. 

Både han og hans hustru (død 2. juni 1572) hørte til de hyppige gæster ved festlige lejligheder ved hoffet, ligesom han var en meget anvendt mand i mindre offentlige hverv. I Syvårskrigen synes han ikke at have deltaget (han fik 1565 med nogle få andre adelsmænd udtrykkelig ordre til at blive hjemme), men hans tjeneste benyttedes ved udskrivning af mandskab og så videre.

Kilder 

 

Lensmænd fra Danmark
Godsejere fra Danmark
Danskere i 1500-tallet
Hans Johansen
Annette K. Olesen

Annette Kristina Olesen (født 20. november 1965) er en dansk filminstruktør. Hun har allerede med sin første egentlige spillefilm, Små ulykker, vakt international opmærksomhed, og filmen var nomineret til Guldbjørnen ved Berlin Filmfestival i 2002, ligesom filmen indbragte holdet Den blå engel samme sted.

Karriere 
Annette K. Olesen studerede på instruktørlinien på Den Danske Filmskole, hvorfra hun blev færdiguddannet i 1991. Hun har efterfølgende arbejdet på DR på ungdomsredaktionen, og hun har lavet flere produktioner her, såvel fiktion som dokumentarprogrammer. I 1998 fik hun et arbejdslegat fra Statens Kunstfond.

Med Små ulykker tog hun springet til spillefilm, og hun har vakt opmærksomhed med alle sine film, der behandler alvorlige og aktuelle emner. Det har givet hende og filmene flere internationale priser.

Udover sine produktioner har hun været aktiv i film- og mediepolitik blandt andet i bestyrelsen for Danske Filminstruktører (2013-?) og i bestyrelsen for TV2 Danmark (2012-2018).

Hun har siden 1995 ofte undervist på Den Danske Filmskole. Fra 2017 til 2019 var hun leder af fiktions-instruktør uddannelsen.

Familie 
Annette K. Olesen har siden 1998 været gift med filminstruktøren Åke Sandgren.

Filmografi 
Spillefilm, hvis ikke andet er nævnt:
 10:32 tirsdag – En kærlighedshistorie (1991 – afgangsfilm fra Filmskolen)
 Julies Balkon (1993 – kortfilm, også manuskript)
 Tifanfaya (1997 – kortfilm)
 Y – fædre og sønner (2001 – dokumentarfilm)
 Små ulykker (2002)
 Forbrydelser (2004 – også manuskript)
 1:1 (2006)
 45 cm (2007, kortfilm)
 Lille soldat (2008)
 Borgen (2010, tv-serie)
 Skytten (2013)
 Bankerot (2015, tv-serie)

Referencer

Eksterne henvisninger 
 Officielt Website 
 

Kvindelige filminstruktører fra Danmark
Personer i Kraks Blå Bog
Tigerhaj

Tigerhaj (Galeocerdo cuvier) er en af de største hajer der findes. Den hidtil største tigerhaj der er set var 5,4 meter lang, men normalt er de 3,25-4,25 meter lange og vejer 385-635 kg. De findes i de tropiske og tempererede vande. Navnet har den fået på grund af de mørke striber, den har ned af kroppen.

Tigerhajen er den hajart, hvor der er rapporteret næstflest angreb på mennesker og vurderes sammen med tyrehajen og hvidhajen at være de 3 farligste hajarter, for mennesker. 

Tigerhajen spiser varieret, og kosten består blandt andet af fisk, sæler, fugle, mindre hajer, skildpadder og døde dyr. Det er også set, de har taget bidder af gamle dæk, dunke og konserves affald, det mest underlige fund hidtil, er en ridderrustning i hajens mave.

Referencer

Eksterne henvisninger 

Hajer
Ofring

Ofring betegner i religiøse sammenhænge overdragelse af gaver, der kan bestå af madvarer, drikkevarer, dyr, mennesker, penge eller fysiske genstande, som led i dyrkelsen af guddommelige væsner. Begrebet ofring kan også bruges metaforisk til at beskrive en uselvisk god gerning for andre.

Ofringer omtales allerede i de ældst kendte skrifter i menneskehedens historie. Dyr, mennesker eller andet, som bærer tegn på at været ofret, er fundet i forbindelse med utallige arkæologiske udgravninger fra endnu ældre samfund.

Baggrund 
Hver offerhandling begrundes på forskellig vis, men størstedelen falder indenfor følgende kategorier:
 Guddommelige væsner behøver et offer, for at opretholde sin magt.
 Offergaver bruges som led i en handel eller forhandling med det guddommelige, hvor den ofrende forventer en form for modydelse.
 Offerdyret indeholder mana eller en anden overnaturlig kraft, som det behager guddommelige væsner at modtage.
 Offerdyret bruges som syndebuk, som derved bliver mål for en guddommelig vrede, som ellers ville ramme de ofrende.
 Ofring af fødevarer, som ellers er nødvendige for overlevelse, medfører en særlig asketisk disciplin.
 Offergaver er indkomstgrundlag for en religiøs organisation.
 Som led i en religiøs højtid ofres madvarer i form af et fællesmåltid.
 Ofring kan være en del af en pagt mellem guddommelige væsner og en gruppe.

Eksempler 
 Blot og andre ritualer i nordisk religion
 Ofring i romersk religion

Ritualer
Hans Johansen Lindenov (1542-1596)

Hans Johansen Lindenov (1542 – 23. maj 1596 på Fyn), dansk lensmand på Hindsgavl. Han ejede Hundslund, Gavnø og Borgeby i Skåne.

Han var søn af Hans Johansen Lindenov og Rigborg Tinhuus. 

Han var i årene 1560-61 hofjunker, deltog senere i Den Nordiske Syvårskrig og tjente under den jyske fane i Slaget ved Axtorne 1565, hvor han blev såret. Fra 1569-73 var han lensmand på Silkeborg og senere, fra 1574 til sin død, lensmand på Hindsgavl; som lensmand deltog han i undersøgelserne imod Eiler Brockenhuus. 

Ofte blev han beordret at følge kongen udenlands, kongelige rejseplaner, der som oftest ikke blev til alvor; dog var han 1580 i kongens følge til hertug Hans den ældres begravelse, og i 1590 ledsagede han enkedronning Sophie til Braunschweig. 

Han var en meget velstående mand, hvis navn er knyttet til adskillige hovedgårde; hans gods blev anslået til omkring 8000 tdr. hartkorn. I 1579 tilbyttede han sig Ormstrup (senere også Friisholt) fra Kronen, men afstod året efter igen denne gård sammen med Østergård (Houlbjerg Herred) til kongen som vederlag for Hundslund Kloster. I 1584 handlede han på ny med Kronen, idet han købte Gavnø, men solgte sin slægts gamle stamsæde Fovslet. I 1589 købte han endvidere Borgeby (eller Borreby) i Skåne.

Hans enke, Margrethe Ottesdatter Rosenkrantz (1552 – 27. januar 1635), lod i sin sorg over hans død fængsle den bartskær fra Odense, under hvis hånd manden var død, og bartskæren måtte bede om kongens hjælp for at blive sat fri. 

Med hustruen fik han følgende børn:
 1573 Hans Johansen Lindenov, Fovslet Vejle Amt
 1575 Otte Hansen Lindenov, Fovslet Vejle Amt
 1577 Rigborg Hansdatter Lindenov, Helsingborg i Skåne
 1579 Holger Lindenov 
 1581 Birgitte Hansdatter Lindenov, Hindsgavl Gods,
 1583 Laurids Hansen Lindenov Hindsgavl Gods,
 1589 Sophie Hansdatter Lindenov, Hindsgavl Gods.

Kilder 
 

Lensmænd fra Danmark
Godsejere fra Danmark
Godsejere fra Skåne
Danskere i 1500-tallet
Hans Johansen
Chad Johnson

Chad Javon Johnson 9. januar 1978 i Miami, Florida) er en amerikansk fodboldspiller, der er wide receiver for Canadian Football League-holdet Montreal Alouettes.

College karriere 
Johnson spillede college football på Santa Monica College, hvor han var holdkammerat med Steve Smith fra Carolina Panthers, men han skiftede senere til Oregon State University, hvor han blandt andet vandt en Fiesta Bowl. Ochocinco slog desuden skolerekorden for længste touchdown med 97 yards i en kamp mod Stanford University.

NFL-karriere 
Johnson blev valgt af Bengals i anden runde af NFL Draften i 2001. I hans første sæson greb han 28 bolde for 329 yards og et touchdown. Siden da har Ochocinco grebet for mindst 1100 yards i samtlige sæsoner. I 2003 slog han en holdrekord med grebne bolde for 1355 yards. I 2005 slog Ochocinco endnu en gang denne rekord med 1432 yards.

Han er blevet valgt til Pro Bowl fire gange, i 2003, 2004, 2005 og 2006.

Trivia 
 Johnsons fætre er Carolina Panthers' wide receiver Keyshawn Johnson og Baltimore Ravens' cornerback Samari Rolle.
 Han skiftede navn fra Johnson til Ochocinco i august 2008. Få år efter skiftede han det dog tilbage igen

Eksterne henvisninger 
 Johnsons NFL-statistik 

Amerikansk fodbold-spillere fra Florida
Amerikansk fodbold-wide receivers
Amerikansk fodbold-spillere fra Cincinnati Bengals
Amerikansk fodbold-spillere fra New England Patriots